**Steam** on Valve Corporationin kehittämä videopelien kauppa-, jakelu-, moninpeli- ja viestintäalusta. Pelien asentaminen ja päivittäminen käyttäjien laitteille tapahtuu Steamin asiakasohjelman avulla, joka myös mahdollistaa pelitietojen tallentamisen pilveen. Lisäksi ohjelmassa on sosiaalisia ominaisuuksia kuten kaverilista, keskustelufoorumi ja tuki äänikeskusteluun muiden pelaajien kanssa.

Steam tarjoaa Steamworks-ohjelmointirajapinnan, jonka avulla ohjelmistokehittäjät voivat lisätä tuotteisiinsa useita Steamin ominaisuuksia kuten verkkopelaamisen, moninpelihaun, saavutukset, mikromaksut ja käyttäjien luoman sisällön hyödyntämisen Steam Workshopin kautta.

Steam kehitettiin aluksi Microsoft Windowsille mutta Valve julkaisi myöhemmin myös OS X- ja Linux-versiot. Valve on myös julkaissut viestintään ja ostosten tekemiseen käytettävät mobiilisovellukset iOS:lle ja Androidille. Monia ohjelmiston kauppa- ja yhteisöominaisuuksia on myös mahdollista käyttää Steamin verkkosivuston kautta.

Historia
--------

Vuonna 2003 julkaistu Steam oli alkujaan vain Windowsille suunniteltu pelijakelualusta Valven omille peleille. Vuonna 2005 palveluun lisättiin muidenkin tekemiä pelejä. Suurista pelijulkaisijoista id Software, Eidos Interactive ja Capcom lisäsivät omat pelinsä Steamin valikoimaan vuonna 2007.

Ilmaispelit ilmestyivät Steamin valikoimaan vuonna 2011. Syksyllä 2012 valikoimaan lisättiin myös joitain hyötyohjelmia.

Puhtaasta pelialustasta Steam on laajentunut sosiaalisen median myötä, tuoden pelaajille esimerkiksi mahdollisuuden äänikeskusteluun pelaamisen aikana tai lähettää suoratoistona omaa pelaamistaan muille. Steamissä on myös keskustelufoorumeita, Steamworks-ohjelmointirajapinta kehittäjille ja mahdollisuus oman pelikirjaston jakamiseen perheenjäsenille.

Alustat
-------

Windowsille Steam julkaistiin 12. syyskuuta 2003. Vuonna 2010 ohjelma sai OS X -tuen ja 2013 Linux-tuen. Android- ja iOS-mobiililaitteille Steam-sovellukset julkaistiin vuoden 2012 aikana. Konsoleista PlayStation 3 on saanut oman Steam-ohjelmistonsa vuonna 2012.
Vuonna 2013 Valve julkaisi oman Linux-pohjaisen SteamOS-käyttöjärjestelmänsä. Marraskuussa 2015 julkaistiin Valven Steam Machine-konsoli.
Helmikuussa 2022 Valve julkaisi Steam Deckin.
Maaliskuussa 2022 Google julkisti muodollisesti Steamin tulon Chrome OS:lle.

Asiakasohjelman käyttöliittymässä on eri tilat tavalliseen työpöytäympäristöön, *Big Picture* -tila television kautta käyttöön sekä Steam Deck -käsikonsolille tarkoitettu tila. Steam Input on erilaisten peliohjaimien tukemiseksi tarkoitettu ominaisuus, jonka myötä eri valmistajien ohjaimet tuetaan. Steam Input tukee muun muassa Microsoftin, Nintendon, Sonyn, Logitechin, SteelSeriesin ja Valven omia ohjaimia ja näppäimien uudelleen konfigurointia.

Sisältö
-------

Steamissä on ilmais-, freemium- sekä maksullisia pelejä, ja niiden lisäksi myös trailereita, demoja, TV-sarjoja ja elokuvia sekä ohjelmistoja kuten editointiohjelmia ja pelimoottoreita. Ostettava ohjelmistosisältö maksetaan luottokortilla, PayPal-, WebMoney-, Skrill-, Paysafecard -maksutavoilla tai Steam lahjakortilla, minkä jälkeen sisällön voi ladata palvelusta omalle tietokoneelle.

Steamin kautta voi ostaa kaikki Valven pelit (esimerkiksi *Dota 2*, *Counter-Strike: Global Offensive* ja *Team Fortress 2*), sekä monien muiden pelitalojen pelejä. Tarjolla on myös pienien peliyhtiöiden pelejä, sekä ns. casual-markkinoille tarkoitettuja pelejä.

Joulukuussa 2008 Electronic Arts aloitti viimeisenä suurena julkaisijana pelien jakelun Steamin kautta. Samaan aikaan Ubisoft asetti aiemmin vain Yhdysvaltain markkinoille Steamin kautta myydyt pelinsä maailmanlaajuisesti saataville.

Lokakuussa 2008 Steamiin tuli saataville viisi Source-pelimoottorimuunnelmaa, jotka voi ladata ilmaiseksi tunnuksella, jolle on ostettu *Half-Life 2* tai jokin muu Source-moottoria hyödyntävä peli. Tällöin on myös mahdollista pelata Source-moottorille kehitettyjä ilmaisia pelimodifikaatioita.

Steamin käyttöoikeuksien hallinnan (DRM) korvasi *Custom Executable Generation* (*CEG*) tekniikan vuonna 2009, joka mahdollistaa peleiltä muokattujen suoritettavien tiedostojen (ohjelmatiedosto) luomisen. Tämä antaa käyttäjän asentaa omia pelejä useille eri laitteille, ilman rajoituksia.

Lokakuussa 2021 Valve ilmoitti pelikehittäjille että se ei enää salli Steamissä lohkoketjuille perustuvia pelejä, jotka käyttävät kryptovaluuttoja tai NFT:tä (engl. *non-fungible token*). Tämän seurauksena *Age of Rust* poistettiin Steamistä, koska pelin olemassaolon perusajatus oli, että pelaajat saisivat NFT:tä vastineeksi pulmien ratkomisesta. Valven ilmoitus on tervetullutta niille, jotka ovat huolissaan kryptovaluuttoihin perustuvista huijauksista. Lohkoketjujen käyttöön on liittynyt laittomia piirteitä ja epäluotettavia henkilöitä, josta johtuen niitä ei haluta.

Kesällä 2023 Steam ehti kieltää tekoälyllä tuotettua sisältöä sisältävät pelit lähes kokonaan. Taustalla oli huoli, että tekoälyn koulutuksessa olisi väärinkäytetty tekijänoikeuksien suojaamaa sisältöä ja tekoälyn tuottaman sisällön tekijänoikeudet olivat epäselvät. Kehittäjän piti varmistaa että tekoälyn koulutusmateriaaliin oli oikeudet. Sittemmin tammikuussa 2024 on sallittu tekoälyllä tuotettu esigeneroitu sisältö, kuten kuvageneraattorien kuvat, äänet ja koodi, sekä tekoälyn käyttö reaaliaikaiseen sisällön tuottoon pelissä. Valven mukaan kehittäjien on varmistettava että peleissä ei ole laitonta aineistoa. Kiellettyä on edelleen tekoälyn ajoaikana tuottama vain aikuisille suunnattu seksuaalinen sisältö (pornografia).

### Steam Cloud

Vuonna 2008 lisätty *Steam Cloud* -toiminto mahdollistaa pelien asetuksien, tallennuksien ja otettujen kuvankaappauksien tallentamisen pilveen, jossa ne ovat käytettävissä eri tietokoneilla. Pelit voivat myös käyttää Steamin rajapinnan avulla sen käyttäjänimeä, listaa saavutuksista pelissä, peliin kuuluvia "esineitä" (esim. keräilykortteja) jotka näkyvät käyttäjätilin tavaralistassa. Joissain peleissä esineitä voi myös vaihtaa muiden pelaajien kesken tai myydä tai ostaa oikealla rahalla Steamin Yhteisön Kauppapaikalla.

### Early Access

Marraskuussa 2013 lisätty ennakkojulkaisutuki (*Early Access*) antaa kehittäjille mahdollisuuden julkaista alpha-ja beeta-vaiheessa. Pelin ostettuaan pelaajat voivat esimerkiksi ilmoittaa mahdollisista bugeista. 

### Greenlight

*Greenlight* on vuonna 2012 lisätty ominaisuus, jonka avulla pelinkehittäjät julkaisevat videoita ja kuvankaappauksia pelistä. He voivat laittaa pelin äänestyslistalle jolloin yhteisö pääsee vaikuttamaan pelin julkaisuun. Heti alkuun Greenlight sai valtavan määrä heikkolaatuista sisältöä, jota Valve lähti välittömästi karsimaan lisäämällä $100 dollarin hintalapun pelin lisäämiselle palveluun. Tästä saadut rahat Valve lahjoittaa Child's Play-hyväntekeväisyysjärjestölle.

Ensimmäinen Greenlightin kautta julkaisuun päässyt peli oli Mikolaj "Sos" Kamińskin vuonna 2012 julkaisema *McPixel*.

*Steam Direct* korvasi *Greenlightin* kesäkuussa 2017.

### Curator Connect

Palveluun on lisätty myös *Curator Connect* -päivityksessä sisällön kuratointiominaisuuksia. Valven mukaan kuraattoreita ovat yksilöt tai organisaatiot, jotka tekevät suosituksia kiinnostavien pelien löytämiseksi palvelun valikoimasta. Kuraattorit tekevät positiivisia arvosteluja sisällölle, josta uskovat seuraajiensa pitävän, ja negatiivisia arvosteluja sisällölle, josta nämä eivät pidä. *Curator Connect* sisältää työkalut kuraattorien etsimiseen ja palvelussa kehittäjät voi lähettää arvostelukappaleet pelistä suoraan kuraattoreille ilman sähköposteja tai rekisteröintiavaimia.

### Kauppa

*Steam-kauppa* (engl. *Steam Store*) mahdollistaa pelien ostamisen omalle tai kaverin Steam-tilille. Ostokset ovat tilikohtaisia ja ne mahdollistavat pelien lataamisen rajoituksetta useille eri laitteille. Kesäkuussa 2015 Valve muokkasi käyttäjäehtojaan EU:n lainsäädännön mukaiseksi, mahdollistaen tuotteiden palauttamisen 14 vuorokauden sisällä ostohetkestä, jos niitä on käytetty alle kaksi tuntia.

Steam-yhteisön kauppapaikka (engl. *Steam Market*) on vuoden 2012 lopulla lisätty osio, jossa pelaajat voivat ostaa ja myydä virtuaaliesineitä toisiltaan.

### Steam Families

Steam Families on joukko perheille tarkoitettuja ominaisuuksia, jonka avulla pelit voidaan jakaa perheenjäsenien kesken. Mukana ovat sisällön rajoitukset vanhempien asetuksilla ja lapset voivat asettaa ostoskoriin pelejä, jotka aikuinen voi vahvistaa mobiililaitteen tai sähköpostin kautta. Steam Families korvaa aiemmat rajoittuneemmat Steam Family Sharing ja Steam Family View ominaisuudet. Aiemmin Steam Family Sharing lukitsi koko pelikirjaston kun yksi henkilö pelasi, mutta uudempi Steam Families mahdollistaa eri pelien pelaamisen samaan aikaan. Jos sama peli on ostettuna useamman kerran useampi henkilö voi pelata samaan aikaan samaa peliä. Vanhemmille on myös lisätty peliajan seurantamahdollisuus sekä muita ohjaustoimenpiteitä. Jokaisella perheeseen kuuluvalla on omat pelitallennukset ja omat saavutukset. Mikäli yksi henkilö saa kiellon huijauksen vuoksi koko perhe saa kiellon.

### Steam Play

Steam Play on vuonna 2010 julkaistu palvelu, joka tarkoittaa yhtä ostosta, jota vasten peliä voi pelata eri alustoilla (Linux, Mac, Windows). Vuonna 2016 Valve aloitti yhteensopivuuden parantamiseen tähtäävän tuen, joka tarkoittaa muun muassa Wine-ohjelmiston tukea. Proton-ohjelmiston myötä uutisointiin yli 6 000 Windows-pelin saatavuus Linuxille. Proton rakentuu Wine-ohjelmiston ja DXVK-kirjaston (DirectX over Vulkan) päälle.

Valven Gabe Newellin mukaan Linux ja avoin lähdekoodi ovat pelaamisen tulevaisuutta. Newell kritisoi Microsoftin ja Applen suljettuja ympäristöjä.

Valve on kertonut Steam-palveluun merkittävästä yhteensopivuustiedosta, jonka mukaan pelit jaotellaan yhteensopivuuden mukaan, ja Valve on palkannut väkeä testaamaan pelien yhteensopivuutta.

### Steam Remote Play

Remote Play on ominaisuus, jolla tietokoneelle asennettavaa peliä voi pelata esimerkiksi älypuhelimen, taulutietokoneen tai toisen tietokoneen kautta. Laitteelle asennettava sovellus ottaa yhteyden tietokoneeseen, jossa Steam-asiakasohjelma ja peli ovat asennettuna. Sovellus siirtää kuvan ja ääneen toiselle laitteelle ja lähettää ohjainsyötteen takaisin tietokoneelle.

### Steamworks

Steamworks on ohjelmistokehittäjille suunnattu ohjelmointirajapinta (API), jolla pääsee käsiksi Steamin moniin ominaisuuksiin. Tuettuja ominaisuuksia ovat mm. pelaajan todentaminen ja verkkokäytännöt, äänikeskustelut, DRM, sekä Steamin yhteisö, statistiikka ja saavutukset.

### Steam Workshop

Workshopin alkuperäinen tarkoitus oli tarjota lisäsisältöä *Team Fortress 2* peliin. *The Elder Scrolls V: Skyrim* -pelin johdosta Workshop suunniteltiin uudestaan, jotta sillä voidaan tuoda lisäsisältöä muihinkin peleihin. Myöhemmin Workshop mahdollisti myös pelaajien ja Steamworks-kehittäjien luoman sisällön julkaisemisen muiden pelaajien ladattavaksi.

Huhtikuussa 2015 *Skyrimin* julkaisun alla Valve antoi modien tekijöille mahdollisuuden rahastaa tuotoksillaan, mutta yhteisön negatiivisen palautteen johdosta Valve ja Bethesda perui kyseisen muutoksen kahden päivän sisällä. Modeja jo ostaneet saivat rahansa takaisin. Vuonna 2015 pelaajat pystyvät vihdoin laittaa ehdolle Workshoppiin myös karttoja.

### SteamVR

*Pääartikkeli: SteamVR*
SteamVR on Valven kehittämä ohjelmistoalusta virtuaalitodellisuuslaitteille. SteamVR esiteltiin ensimmäisen kerran Oculus Rift -laseille vuonna 2014, ja laajennettiin myöhemmin tukemaan muita virtuaalitodellisuuslaseja, kuten HTC Viveä ja Valve Indexiä. Valve lopetti macOS-tuen SteamVR:lle toukokuussa 2020.

### Valve Anti-Cheat

*Pääartikkeli: Valve Anti-Cheat*
Järjestelmä estää huijaamisen mm. GoldSrc, Source ja Source 2-peleissä. Mikäli ohjelma huomaa pelaajan huijaavan, VAC antaa useiten eston. Estokäsittely voi kestää kuitenkin kuukausia mutta kun esto saapuu, se on pysyvä ja siitä jää merkintä huijarin Steam-profiiliin. Valvella on nollatoleranssi huijaamiselle ja estoja ei poisteta pyydettäessä, elleivät ne johdu havaitusta virhearvioinnista.

Lokalisointi
------------

7. helmikuuta 2007 tapahtuneen päivityksen myötä Steamin kieliasetuksista ohjelman saa toimimaan myös suomeksi, joka tarkoittaa itse Steamin sekä joidenkin sitä kautta pelattavien pelien täydellistä suomentumista. Esimerkiksi *Counter-Strike: Source* on saanut täysin suomenkielisen ulkoasun sekä sisällön, kattaen kaiken radiokomennoista valikkoihin. Mahdollisuus suomenkieliseen versioon on herättänyt hupia monilla keskustelupalstoilla, sillä osa käännöksistä oli käännetty sana sanalta englannista, vaikka parempia suomenkielisiä ilmaisuja olisikin tarjolla.*lähde?* Käännöksiä on sittemmin paranneltu Steam Translation Serverin avaamisen myötä, jossa yhteisön jäsenet saavat lähettää omia käännöksiään Steamiin ja sen peleihin. Nykyään moniin suosittuihin peleihin on saatavilla suomenkieliset tekstitykset.

Ongelmat
--------

Steam kärsi alkuaikoina monista bugeista. Nykyään hidastelut osuvat suurien julkaisujen alkuun, joka johtuu suurista käyttäjämääristä. Steam saikin alkuaikoina pelaajien keskuudessa huonon maineen, mutta järjestelmän jatkuvan kehityksen myötä tämäkin on osittain karissut pois.

Kilpailevia tuotteita
---------------------

Steamin suoriksi kilpailijoksi on kehitetty GameStopin (alk. Stardockin) Impulse, Electronic Artsin Origin-palvelu, Epic Gamesin Epic Games Store, Microsoftin Games for Windows – Live, Ubisoftin Uplay, sekä CD Projektin GOG.com.

Lisäksi sitä voi verrata Sonyn PlayStation Network -palveluun, Microsoftin Xbox Live -palveluun, tai Nintendon Nintendo eShopiin, jotka ovat alustaansa sidottuja.

Tilastoja
---------

Syyskuussa 2015 Steamin tarjontaan kuului 6464 Windows-peliä, 2323 OS X -peliä ja 1500 Linux-peliä. Palvelussa on yli 125 miljoonaa aktiivista rekisteröityä käyttäjätiliä. Syyskuussa 2015 palvelulla oli hetkellisesti 12,5 miljoonaa yhtäaikaista käyttäjää. Steamin katsotaan olevan suurin PC-pelien digitaalinen jakelualusta; marraskuussa 2009 sen markkinaosuuden arvioitiin olevan 70 % ja lokakuussa 2013 julkaistun arvion mukaan 75 % kaikista internetin kautta ostetuista peleistä ladattiin Steamin kautta.

7. helmikuuta 2008 Steamilla oli yli 15 miljoonaa rekisteröityä tiliä, maaliskuussa 2011 jo 30 miljoonaa ja vuonna 2013 yli 65 miljoonaa tiliä. Vuonna 2015 Steamissä oli yli 4 500 peliä ja 125 miljoonaa käyttäjää. Maaliskuussa 2015 samanaikaisia käyttäjiä oli 9 miljoonaa. Vuonna 2009 Stardock arvioi Steamillä olevan 70 %:n markkinaosuus henkilökohtaisille tietokoneille julkaistujen pelien digitaalisessa jakelussa ja myöhemmin vuonna 2013 Screen Digest arvioi määrän olevan 75 %.

Steamin kautta myytävän pelin julkaisija saa myyntituotosta 70 %, kun kaupan hyllyltä myytävän pelin julkaisijan osuudeksi jää 30 %. Vuoden 2014 kesäalennusmyynnin aikaan Steamin palveluun oli samaan aikaan kirjautuneena yli 8 miljoonaa ihmistä. Vuonna 2018 kerrottin Valven muuttaneen osuuttaan pienemmäksi kun pelin myynti ylittää tietyn rajan: yli 10 miljoonan dollarin myynnin jälkeen Valven osuus laskee 25 prosenttiin ja yli 50 miljoonan dollarin jälkeen Valven osuus laskee 20 prosenttiin. Steam Spyn mukaan Valve sai vuonna 2017 4,3 miljardin dollarin liikevaihdon pelimyynnistä kun mukaan ei lasketa ladattavaa lisäsisältöä eikä mikrotransaktioita.

PC Gamer kertoi Steamin samanaikaisten käyttäjien määrän nousseen yli 18 miljoonan tammikuussa 2018. Vuoden aikana käyttäjien määrä kasvoi noin 30 %.

Suosituimmilla peleillä on Steam-palvelussa parhaimmillaan samanaikaisesti yli miljoona pelaajaa. Valve ei julkaise pelien myyntilukemia, mutta eniten pelatut pelit ovat myös eniten myyneiden pelien joukossa. Suurimman yhtäaikaisen pelaajamäärän ennätyksen otti *Palworld* tammikuussa 2024.

Tammikuussa 2023 kerrottiin, että palvelu rikkoi aikaisemmat ennätyksensä ja aktiivisia pelaajia oli yhtäaikaisesti yli kymmenen miljoonaa kun sisäänkirjautuneita käyttäjiä oli samaan aikaan yli 33 miljoonaa käyttäjää. Maaliskuussa 2024 palvelussa tehtiin uusi ennätys yli 36 miljoonalla yhtäaikaisella käyttäjällä.

Maaliskuussa 2024 palvelussa oli 100 392 peliä. Pelien määrä on 104 727 peliä kun mukaan lasketaan pelit, joita ei enää ole myynnissä mutta ovat vielä ladattavissa ne ostaneille. Pelien määrän on sanottu aiheuttavan ongelmia uusien pelien löytämisen ja näkyvyyden kanssa, kun pelit siirtyvät etusivulta suurien julkaisumäärien vuoksi. Vuonna 2023 palveluun lisättiin yli 14 000 peliä, ja vuonna 2022 palveluun lisättiin 12 562 peliä. Pelaajien määrän jakaantuminen pöytäkoneen ja kädessä pidettävän laitteen välillä ei ole tiedossa, mutta kädessä pidettävien laitteiden suosio on kasvanut.

Löydettävyys
------------

Pelien "löydettävyyttä" eli asiakkaiden mahdollisuuksia havaita uusi peli pidetään ongelmana, johon ei ole ratkaisua. Löydettävyys on ongelma myös muilla suosituilla alustoilla, joissa on avoimet markkinat. Eri alustoilla on eritasoisia ongelmia heikkolaatuisen materiaalin täyttävän markkinat, jolloin asiakkaita kiinnostavat jäävät piiloon. Lisäksi on olemassa rajallinen määrä mahdollisia asikkaita, joilla on rajallinen määrä rahaa ja kilpailu on kovaa. Valve on muuttanut ja esitellyt kokeellisia tapoja sisällön etsimiseen palvelusta Steam Labs -kokeiden kautta. Myös "kuraattorit" on lisätty palveluun, joiden tarkoituksena on mahdollisuus seurata itseä kiinnostavia suosituksia.

Tietoturva
----------

Steamin menestyminen on johtanut myös useisiin hakkerointiyrityksiin. Eniten huomiota sai 6. marraskuuta 2011 suoritettu hyökkäys, jonka takia Valve väliaikaisesti sulki keskustelufooruminsa. Valve myönsi, että hyökkääjät mahdollisesti pääsivät käsiksi salattuihin käyttäjätietoihin.

Valve lisäsi Steam Guard -toiminnon sovellukseen kasvaneen tietojenkalasteluyrityksien johdosta vuonna 2011.

Katso myös
----------

* GOG.com
* Uplay
* Origin
* Valve Anti-Cheat
* Digitaalinen jakelu

Lähteet
-------

1. 1 2 3  Steam Client Released  12.9.2003. steampowered.com:  Valve. Viitattu 8.6.2015. (englanniksi)
2. 1 2  Valve to Deliver Steam & Source on the Mac  8.3.2010. steampowered.com:  Valve. Viitattu 22.7.2014. (englanniksi)
3. 1 2  Dan Graziano: Official Steam app released for the iPhone, iPod touch and Android  26.1.2012. bgr.com:  BGR. Viitattu 8.6.2015. (englanniksi)
4. 1 2  Steam for Linux Now Available  14.2.2013. steampowered.com:  Valve. Viitattu 8.6.2015. (englanniksi)
5. ↑ . Tieto on haettu Wikidatasta.
6. 1 2 3  Now you can help translate Steam! *translation.steampowered.com*. steampowered.com. Viitattu 9.6.2015. (englanniksi)
7. ↑  Welcome to Steamworks partner.steamgames.com:  Valve. Viitattu 8.6.2015. (englanniksi)
8. ↑  Mark Brown: Valve Introduces Free-to-Play Games to Steam *wired.com*.  15.6.2011. wired.com. Viitattu 9.6.2015. (englanniksi)
9. ↑  Wesley Yin-Poole: Portal 2 PS3, Steam cross-platform play *eurogamer.net*.  18.1.2011. eurogamer.net. Viitattu 8.6.2015. (englanniksi)
10. ↑  Jason Schreier: Valve Announces Steam OS *kotaku.com*.  23.9.2013. kotaku.com. Viitattu 8.6.2015. (englanniksi)
11. ↑  Rob Crossley: First Three Steam Machines Released, Prices and Specs Detailed *gamespot.com*.  11.9.2015. gamespot.com. Viitattu 17.11.2015. (englanniksi)
12. ↑  Katharine Castle: Valve confirm Steam Deck launch date for February 25th *rockpapershotgun.com*.  26.1.2022. Viitattu 25.2.2022. (englanniksi)
13. ↑  Michael Larabel: Google Finally Announces Steam For Chrome OS *phoronix.com*.  15.3.2022. Viitattu 15.3.2022. (englanniksi)
14. 1 2  Steam's Big Picture mode *help.steampowered.com*. Viitattu 20.3.2024. (englanniksi)
15. ↑  Owen S. Good: Steam update overhauls desktop client, brings notes and pinned windows *polygon.com*.  15.6.2023. Viitattu 20.3.2024. (englanniksi)
16. ↑  Steam Input *partner.steamgames.com*. Viitattu 20.3.2024. (englanniksi)
17. ↑  Getting Started for Players *partner.steamgames.com*. Viitattu 20.3.2024. (englanniksi)
18. ↑
19. ↑  Steam Launches Hit PC Games from EA *Steam News*.  19.12.2008. steampowered.com:  Valve. Viitattu 27.12.2008. (englanniksi)
20. ↑  Modeja saatavilla Steamista + päivityksiä *Team Fortress.fi*.  4.10.2008. teamfortress.fi.  (suomeksi)[vanhentunut linkki]
21. ↑  Earnest Cavalli: Steam Update ‘Makes DRM Obsolete’ *Wired*.  24.3.2009. wired.com. Viitattu 9.6.2015. (englanniksi)
22. 1 2 3  Bryant Francis: Valve bans cryptocurrency games and NFTs from Steam *gamedeveloper.com*.  15.10.2021. Viitattu 17.10.2021. (englanniksi)
23. ↑  Paul Tassi: Valve's Gabe Newell Takes A Flamethrower To The Metaverse And NFTs *forbes.com*.  26.2.2022. Viitattu 26.3.2022. (englanniksi)
24. ↑  Martin Robinson: Gabe Newell explains why Steam banned NFTs *eurogamer.net*.  25.2.2022. Viitattu 26.3.2022. (englanniksi)
25. ↑
26. ↑
27. ↑
28. ↑  Nick Breckon & Aaron Linde: Valve Announces Steam Cloud; Online Network to Store Saved Games Indefinitely *shacknews.com*. shacknews.com. Viitattu 9.6.2015. (englanniksi)
29. ↑  Stephany Nunneley: Steam page now offers paid-Alphas, Introversion says such sales are "way forward" for indies *vg247.com*.  20.3.2013. vg247.com. Viitattu 9.6.2015. (englanniksi)
30. ↑  Mikä on Steam Greenlight? steamcommunity.com:  Valve. Viitattu 9.6.2015. (suomeksi)
31. ↑  Frank Cifaldi: Valve's solution for Steam Greenlight's noise: A $100 fee *gamasutra.com*.  4.9.2012. gamasutra.com. Viitattu 9.6.2015. (englanniksi)
32. ↑  Jeffrey Matulef: McPixel is the first Steam Greenlight game available for purchase *eurogamer.net*.  26.9.2012. eurogamer.net. Viitattu 9.6.2015. (englanniksi)
33. ↑  Jeffrey Matulef: Steam Greenlight to be replaced with Steam Direct next week *eurogamer.net*.  6.6.2017. Viitattu 17.10.2021. (englanniksi)
34. ↑  Alissa McAloon: Valve's big Steam Curator overhaul aims to streamline key distribution *gamedeveloper.com*.  26.10.2017. Viitattu 17.10.2021. (englanniksi)
35. ↑  Alissa McAloon: Report: Steam's 'Curator Connect' overhaul is now live for devs and curators *gamedeveloper.com*.  8.12.2017. Viitattu 17.10.2021. (englanniksi)
36. ↑  Steam Curators *store.steampowered.com*. Viitattu 17.10.2021. (englanniksi)
37. 1 2  Curators and Curator Connect *partner.steamgames.com*. Viitattu 17.2.2022. (englanniksi)
38. ↑  Manu Pitkänen: Rahat takaisin -palautukset tulivat Steamiin  3.6.2015. afterdawn.com:  AfterDawn. Viitattu 9.6.2015. (suomeksi)
39. ↑  Eddie Makuch: Valve launches Steam Market  12.12.2012. gamespot.com:  GameSpot. Viitattu 9.6.2015. (englanniksi)
40. ↑  Steam Families User Guide & FAQ *help.steampowered.com*. Viitattu 19.3.2024. (englanniksi)
41. ↑  Kevin Purdy: Steam Families opens up game libraries for sharing, with a few caveats *arstechnica.com*.  19.3.2024. Viitattu 19.3.2024. (englanniksi)
42. ↑  Liam Dawe: Steam Families announced with parental controls, no more library locking *gamingonlinux.com*.  18.3.2024. Viitattu 19.3.2024. (englanniksi)
43. ↑  Introducing Steam Families *store.steampowered.com*. Viitattu 19.3.2024. (englanniksi)
44. 1 2  Introducing a new version of Steam Play *steamcommunity.com*.  22.8.2018. Viitattu 3.12.2020. (englanniksi)
45. 1 2  Valve's Proton project has brought 6,500 Windows games to Linux so far *techspot.com*.  21.4.2020. Viitattu 3.12.2020. (englanniksi)
46. 1 2  Gabe Newell: "Linux and open source are the future of gaming" *pcgamer.com*.  16.9.2013. Viitattu 3.12.2020. (englanniksi)
47. ↑  See at a glance how games will play on Steam Deck. *steamdeck.com*. Viitattu 19.10.2021. (englanniksi)
48. ↑  James Archer: Exclusive: Here's how you'll know which games will run on Valve's Steam Deck *rockpapershotgun.com*.  18.10.2021. Viitattu 20.10.2021. (englanniksi)
49. ↑  Remote Play *store.steampowered.com*. Viitattu 19.3.2024. (englanniksi)
50. ↑  Steam Remote Play *help.steampowered.com*. Viitattu 19.3.2024. (englanniksi)
51. ↑  API overview steamgames.com:  Valve. Viitattu 9.6.2015. (englanniksi)
52. ↑  Tom Senior Team Fortress 2: the best of the Steam Workshop (englanniksi)
53. ↑  Skyrim Patch v1.4 Coming For All Platforms, PC Mod Tools Not Far Behind (englanniksi)
54. ↑  Panu Roivas Valven ja Bethesdan maksulliset Skyrim-modit lytättiin ja peruttiin (suomeksi)
55. ↑  Bethesda Game Studios Skyrim Mods: Why We Gave It a Shot (englanniksi)
56. 1 2  Hollister, Sean: Valve's 'Lab' and desktop theater mode could be the perfect introduction to virtual reality (hands-on) *Cnet*.  Arkistoitu 27.3.2020. Viitattu 11.7.2020. (englanniksi)
57. ↑  Savage, Phil: Valve launch Steam VR beta ahead of their Dev Days event *GameSpot*. Viitattu 11.7.2020. (englanniksi)
58. ↑  DeAngelis, Marc: Valve will no longer support SteamVR on macOS *Engadget*.  Arkistoitu 20.6.2020. Viitattu 11.7.2020. (englanniksi)
59. ↑  Larabel, Michael: Steam Crosses 1,500 Games Natively Available For Linux *Phoronix.com*.  19.09.2015. Phoronix Media. Viitattu 23.7.2016. (englanniksi)
60. ↑  Smith, Ryan: Valve to Showcase SteamVR Hardware, Steam Machines, & More at GDC 2015 *AnandTech.com*.  23.02.2015. Purch Group, Inc. Viitattu 23.7.2016. (englanniksi)
61. ↑  Makuch, Eddie: Steam Reaches New Concurrent User Record *Gamespot.com*.  01.11.2015. CBS Interactive Inc.. Viitattu 23.7.2016. (englanniksi)
62. ↑  Graft, Kris: Stardock Reveals Impulse, Steam Market Share Estimates *Gamasutra.com*.  19.11.2009. UBM plc. Viitattu 23.7.2016. (englanniksi)
63. ↑  Edwards, Cliff: Valve Lines Up Console Partners in Challenge to Microsoft, Sony *Bloomberg.com*.  04.11.2013. Bloomberg L.P.. Viitattu 23.7.2016.
64. ↑  Steam Reaches 15 Million Accounts
65. ↑   *geekwire.com*. Viitattu 05.12.2013. (englanniksi)
66. ↑  Ryan Smith Valve to Showcase SteamVR Hardware, Steam Machines, & More at GDC 2015 23.2.2015 (englanniksi)
67. ↑  Rob Crossley Steam Hits New Heights With 9m Concurrent Players 16.3.2015 (englanniksi)
68. ↑  Kris Graft Stardock Reveals Impulse, Steam Market Share Estimates (englanniksi)
69. ↑  Cliff Edwards Valve Lines Up Console Partners in Challenge to Microsoft, Sony (englanniksi)
70. ↑  Oliver Chiang The Master of Online Mayhem (englanniksi)
71. ↑  PC-pelaaminen on voimissaan - Steam teki uuden kävijäennätyksen (suomeksi)
72. ↑  Nick Statt: Valve’s new Steam revenue agreement gives more money to game developers *theverge.com*.  1.12.2018. Viitattu 19.3.2024. (englanniksi)
73. 1 2  Steamin käyttäjämäärät kasvavat kohisten - Lauantaina rikkoutui uusia ennätyksiä *Muropaketti.com*.  8.1.2018. Viitattu 8.1.2018.
74. ↑  Lost Ark Sets New Concurrent Player Record On Steam, With Over 1.3 Million Online [Update] *kotaku.com*. Viitattu 14.2.2022. (englanniksi)
75. ↑  Kyle Campbell: Here are Steam's most popular games of 2021 *ftw.usatoday.com*.  29.12.2021. Viitattu 14.2.2022. (englanniksi)
76. ↑  Ryan Gilliam: Here are the best selling Steam games of 2021 *polygon.com*.  27.12.2021. Viitattu 14.2.2022. (englanniksi)
77. ↑  Palworld has the Highest Player Count on Steam *gameleap.com*.  21.1.2024. Viitattu 19.3.2024. (englanniksi)
78. ↑  Vikki Blake: Over 10 million of us were concurrently active on Steam earlier today *eurogamer.net*.  8.1.2023. Viitattu 8.1.2023. (englanniksi)
79. ↑  Vikki Blake: Steam smashes yet another concurrent record with 36.4m simultaneous players recorded earlier today *eurogamer.net*.  3.3.2024. Viitattu 19.3.2024. (englanniksi)
80. ↑  Liam Dawe: Steam breaking records again hitting over 36 million players online *gamingonlinux.com*.  18.3.2024. Viitattu 19.3.2024. (englanniksi)
81. ↑  Liam Dawe: Steam now has over 100,000 games listed *gamingonlinux.com*.  18.3.2024. Viitattu 19.3.2024. (englanniksi)
82. ↑  Steam begins 2024 with nearly 34 million concurrent players *gamedeveloper.com*.  8.1.2024. Viitattu 19.3.2024. (englanniksi)
83. ↑  Rob Fahey: Discoverability is a problem that will never be solved | Opinion *gamesindustry.biz*.  15.3.2024. Viitattu 19.3.2024. (englanniksi)
84. ↑  Chris Kerr: Valve's latest Steam Labs experiment is an expansive discoverability overhaul *gamedeveloper.com*.  10.12.2020. Viitattu 19.3.2024. (englanniksi)
85. ↑  Mike Rose: Analysis: Can 'The Curators' solve Steam's discoverability issues? *gamedeveloper.com*.  23.9.2014. Viitattu 19.3.2024. (englanniksi)
86. ↑  Casey Johnston Valve confirms Steam hack: credit cards, personal info may be stolen 11.11.2001 (englanniksi)
87. ↑  Andrew Yoon Valve introduces Steam Guard to fight account phishing and hijacking (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Steam**.
* Steam website - Virallinen Steamin kotisivu (englanniksi)
* Valve Software - Virallinen Valven kotisivu (englanniksi)
* Valve Developer Community / Steam -kategoria virallisella VDC Wikillä (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Steam (software)  –  23.07.2016 versio (ID 730567274)